ขุนนางและขุนพลของรัฐวุยก๊ก

**ซินต๋ำ**, **สินต่ำ** หรือ**ซินตำ** มีชื่อในภาษาจีนกลางว่า **เชิน ตาน** (จีน: 申耽; พินอิน: *Shēn Dān*) ชื่อรอง **อี้จฺวี่** (จีน: 義舉; พินอิน: *Yìjǔ*) เป็นขุนพลในช่วงปลายราชวงศ์ฮั่นตะวันออกจนถึงรัฐวุยก๊กในยุคสามก๊กของจีน ซินต๋ำและซินหงีน้องชายเดิมเป็นขุนพลของโจโฉขุนศึกในยุคราชวงศ์ฮั่นตะวันออก เคยแปรพักตร์ไปเข้าด้วยขุนศึกเล่าปี่ ท้ายที่สุดกลับมาเข้าด้วยรัฐวุยก๊กในยุคสามก๊ก

ประวัติ
-------

ซินต๋ำเป็นชาวเมืองเซียงหยง (上庸 *ช่างยง*) มณฑลเอ๊กจิ๋ว ซึ่งอยู่ทางตะวันตกเฉียงใต้ของอำเภอจู๋ชาน นครฉือเยี่ยน มณฑลหูเป่ย์ในปัจจุบัน ซินต๋ำเกิดในตระกูลที่ร่ำรวยและมีอิทธิพลในแถบเมืองเซียงหยงและเสเป๋ง (西平 *ซีผิง*) โดยในช่วงศักราชชูผิง (ค.ศ. 190-193) มีครอบครัวในแถบเมืองเซียงหยงและเสเป๋งที่อยู่ภายใต้อิทธิพลของตระกูลซินต๋ำหลายพันครัวเรือน ซินต๋ำมีน้องชายคือซินหงี เดิมซินต๋ำมีการติิดต่อใกล้ชิดกันกับเตียวฬ่อเจ้าเมืองฮันต๋ง ต่อมาในปี ค.ศ. 215 ทั้งซินต๋ำและเตียวฬ่อต่างก็ยอมสวามิภักดิ์ต่อโจโฉ โจโฉจึงแต่งตั้งซินต๋ำให้มียศขุนพล (將軍 *เจียงจฺวิน*) แต่งตั้งให้เป็นนายกองเมืองเซียงหยง (上庸都尉 *ช่างยงตูเว่ย์*) ภายหลังเลื่อนตำแหน่งให้เป็นเจ้าเมือง (太守 *ไท่โฉ่ว*) ของเมืองเซียงหยงและให้มีบรรดาศักดิ์เป็นยฺเหวียนเซียงโหว (員鄉侯)

ในปี ค.ศ. 219 เล่าปี่ต้องการยึดครองพื้นที่ทั้งหมดของมณฑลเอ๊กจิ๋ว จึงมอบให้เบ้งตัดนำกำลังทหารจากอำเภอจีกุ๋ย (秭歸 *จื่อกุย*) เข้าโจมตีเมืองห้องเหลง (房陵 *ฝางหลิง*) ไขว่ ฉี (蒯祺) เจ้าเมืองห้องเหลงของฝ่ายโจโฉถูกทหารของเบ้งตัดสังหาร

จากนั้นเบ้งตัดจึงนำกำลังทหารเข้าโจมตีเมืองเซียงหยง เล่าปี่เกรงว่าลำพังกองกำลังของเบ้งตัดคงยากที่จะยึดเมืองเซียงหยงได้เพียงลำพัง เล่าปี่จึงส่งเล่าฮองคุมกำลังทหารจากเมืองฮันต๋งเข้าร่วมกับกองกำลังของเบ้งตัดในการโจมตีเมืองเซียงหยง ซินต๋ำซึ่งเป็นเจ้าเมืองเซียงหยงในเวลานั้นในยอมจำนนยกเมืองเซียงหยงให้ และให้โยกย้ายภรรยาและบุตร รวมถึงคนในตระกูลส่งไปยังเซงโต๋เพื่อเป็นตัวประกัน เล่าปี่จึงแต่งตั้งซินต๋ำให้เป็๋นขุนพลปราบภาคเหนือ (征北將軍 *เจิงเป่ย์เจียงจฺวิน*) โดยที่ตำแหน่งอื่น ๆ (ตำแหน่งเจ้าเมืองเซียงหยงและบรรดาศักดิ์ยฺเหวียนเซียงโหว) ยังคงไม่เปลี่ยนแปลง นอกจากนี้เล่าปี่ยังแต่งตั้งซินหงีน้องชายของซินต๋ำเป็นขุนพลสถาปนาความเชื่อมั่น (建信將軍 *เจี้ยนซิ่นเจียงจฺวิน*) และเจ้าเมือง (太守 *ไท่โฉ่ว*) ของเมืองเสเสีย (西城 *ซีเฉิง*)

ใน ค.ศ. 220 เบ้งตัดกลัวว่าตนจะถูกลงโทษฐานที่ไม่รีบไปช่วยเหลือกวนอูที่พ่ายแพ้ต่อซุนกวนและถูกจับประหารชีวิต และเนื่องจากเวลานั้นเบ้งตัดมีความสัมพันธ์ที่ไม่ดีกับเล่าฮอง เบ้งตัดจึงนำผู้ใต้บังคับบัญชาของตนแปรพักตร์ไปเข้าด้วยโจผี ภายหลังซินหงีน้องชายของซินต๋ำก็นำทหารแปรพักตร์เข้าด้วยโจผี และกลับเข้าโจมตีเล่าฮองจนเล่าฮองแตกพ่าถอยหนีกลับไปเซงโต๋ ฝ่ายซินต๋ำก็ไม่มีทางเลือกอื่นนอกจากยอมสวามิภักดิ์ต่อโจผี โจผีเห็นว่าซินต๋ำไม่ได้สวามิภักดิ์โดยสมัครใจจึงกีดกันไม่ให้ซินต๋ำมีอำนาจทางทหาร เพียงแต่งตั้งให้มียศขุนพลรวมใจ (懷集將軍 *หฺวายจี๋เจียงจฺวิน*) และย้ายซินซ้ำให้ไปอาศัยอยู่เมืองลำหยง (南陽 *หนานหยาง*) ให้อยู่ที่บ้านโดยไม่ช่วงใช้งาน นอกจากนี้ยังถอดบรรดาศักดิ์ยฺเหวียนเซียงโหว ส่งมอบให้ซินหงีน้องชายเป็นยฺเหวียนเซียงโหวแทน ซินต๋ำใช้ชีวิตช่วงบั้นปลายที่บ้าน ไม่มีการบันทึกถึงบทบาทของซินต๋ำหลังจากนั้น

ในนิยาย*สามก๊ก*
---------------

ในนิยายอิงประวัติศาสตร์เรื่อง*สามก๊ก*ในศตวรรษที่ 14 ซึ่งเล่าเรื่องเหตุการณ์ก่อนและระหว่างยุคสามก๊ก ในระหว่างการบุกขึ้นเหนือของจูกัดเหลียง เบ้งตัดคิดกลับไปเข้าด้วยจ๊กก๊กและก่อกบฏต่อวุยก๊ก ซินต๋ำและซินหงีแสร้งทำเป็นเข้าด้วยเบ้งตัดแต่ขณะเดียวกันก็ลอบแจ้งสุมาอี้ให้ยกทัพมาปราบกบฏจนสามารถกำจัดเบ้งตัดได้สำเร็จ ตัวซินต๋ำเป็นผู้ลงมือสังหารเบ้งตัดระหว่างการปราบปราม ต่อมาซินหงีและซินต๋ำไปเป็นผู้ใต้บังคับบัญชาของสุมาอี้ในยุทธการที่เกเต๋ง

ตามข้อเท็จจริงทางประวัติศาสตร์ ในช่วงเวลาที่เบ้งตัดก่อกบฏ ซินต๋ำไม่ได้รับราชการแล้วและไม่ได้เข้าร่วมในการก่อกบฏ และในเวลานั้นซินต๋ำอาจจะเสียชีวิตไปแล้ว

ในซีรีส์ละครโทรทัศน์เรื่อง*สามก๊ก*ในปี พ.ศ. 2537 มีการเล่าว่าหลังการเสียชีวิตของเบ้งตัด ซินต๋ำและซินหงีถูกสั่งประหารโดยสุมาอี้เพราะทั้งคู่ไว้ใจไม่ได้ เป็นเรื่องราวเฉพาะในละครชุดนี้ ไม่ปรากฏในนวนิยาย*สามก๊ก*ต้นฉบับและหลักฐานทางประวัติศาสตร์อย่างเป็นทางการ

หมายเหตุ
--------

1. ↑  ชื่อที่ปรากฏใน*สามก๊ก ฉบับเจ้าพระยาพระคลัง (หน)* ตอนที่ 58
2. ↑  ชื่อที่ปรากฏใน*สามก๊ก ฉบับเจ้าพระยาพระคลัง (หน)* ตอนที่ 61
3. ↑  ใน*สามก๊ก ฉบับเจ้าพระยาพระคลัง (หน)* มักเรียกซ่างยง (上庸) ว่า "ซงหยง" เหมือนกับชื่อ "ซงหยง" ที่ใช้เรียกเมือง "เซียงหยาง" (襄陽) ในที่นี้จึงเรียก "ซ่างยง" ว่า "เซียงหยง" ตามชื่อที่ปรากฏการเรียกใน *สามก๊กฉบับเจ้าพระยาพระคลัง (หน)* ตอนที่ 62

อ้างอิง
-------

1. ↑  ("ฝ่าย**สินต่ำ**เจ้าเมืองซงหยง ครั้นรู้ว่าโจโฉปราชัยแก่ข้าศึกหนีไป ทิ้งเมืองฮันต๋งเสียแล้ว ก็มิอาจจะสู้รบเล่าปี่ได้ จึงพาทหารบันดาพรรคพวกมาสมัคทำราชการด้วยเล่าปี่") "สามก๊ก ตอนที่ ๕๘". *วัชรญาณ*. สืบค้นเมื่อ September 29, 2023.
2. ↑  ("ฝ่ายเล่าฮองเบ้งตัดมาตีเมืองซงหยง **ซินตำ**เจ้าเมืองไม่ต่อสู้ พาทหารออกมายอมเข้าด้วย เมื่อได้เมืองแล้วพระเจ้าเล่าปี่จึงตั้งให้อยู่รักษาเมืองซงหยงด้วยกันทั้งสองคน") "สามก๊ก ตอนที่ ๖๑". *วัชรญาณ*. สืบค้นเมื่อ September 29, 2023.
3. ↑  (ครั้งนั้นแฮเฮาเซียงกับซิหลงทหารโจผี ๆ ใช้ให้มาอยู่เมืองยังหยง ให้มาเกลี้ยกล่อมทหารเมือง**เซียงหยง**) "สามก๊ก ตอนที่ ๖๒". *วัชรญาณ*. สืบค้นเมื่อ September 29, 2023.`{{cite web}}`: CS1 maint: url-status (ลิงก์)
4. ↑  (申儀兄名耽，字義舉。初在西平、上庸間聚眾數千家，後與張魯通，又遣使詣曹公，曹公加其號為將軍，因使領上庸都尉。) อรรถาธิบายจาก*เว่ยเลฺว่*ใน*จดหมายเหตุสามก๊ก* เล่มที่ 40.
5. ↑  (建安二十四年，命達從秭歸北攻房陵，房陵太守蒯祺為達兵所害。達將進攻上庸，先主陰恐達難獨任，乃遣封自漢中乘沔水下統達軍，與達會上庸。上庸太守申耽舉眾降，遣妻子及宗族詣成都。先主加耽征北將軍，領上庸太守員鄉侯如故，以耽弟儀為建信將軍、西城太守，遷封為副軍將軍。) *จดหมายเหตุสามก๊ก* เล่มที่ 40.
6. ↑  (申儀叛封，封破走還成都。申耽降魏，魏假耽懷集將軍，徙居南陽，儀魏興太守，封（真鄉侯）〔員鄉侯〕，屯洵口。 ) *จดหมายเหตุสามก๊ก* เล่มที่ 40.

### บรรณานุกรม

* ตันซิ่ว (ศตวรรษที่ 3). *จดหมายเหตุสามก๊ก* (*ซันกั๋วจื้อ*).
* เผย์ ซงจือ (ศตวรรษที่ 5). *อรรถาธิบายจดหมายเหตุสามก๊ก* (*ซานกั๋วจื้อจู้*).
* ล่อกวนตง (ศตวรรษที่ 14). *สามก๊ก* (*ซันกั๋วเหยี่ยนอี้*).

| * ด
* ค
* ก
บุคคลสำคัญในวุยก๊ก |
| --- |
| จักรพรรดิ | 
* โจผี
* โจยอย
* โจฮอง
* โจมอ
* โจฮวน

 |
| จักรพรรดินี | 
* เปียนซี
* เอียนซี
* กุยฮุย
* มอซือ
* กวยทายเฮา
* จักรพรรดินีเจิน
* เตียวฮองเฮา
* จักรพรรดินีหวาง
* จักรพรรดินีเปี้ยน (มเหสีของโจมอ)
* จักรพรรดินีเปี้ยน (มเหสีของโจฮวน)

 |
| องค์ชายและราชนิกูลชาย | 
* โจเจียง
* โจสิด
* โจฮู
* เฉา ก้ง
* เฉา ก้าน
* เฉา กุ่น
* เฉา จฺวิ้น
* เฉา จฺวี้
* เฉา เจี้ยน
* เฉา เปียว
* เฉา เม่า (อ๋องแห่งเล่อหลิง)
* เฉา ยง
* เฉา สฺวิน
* เฉา เสีย
* เฉา เหยี่ยน
* เฉา หรุย
* เฉา หลิน (อ๋องแห่งตองไฮ)
* เฉา หลิน (อ๋องแห่งไพก๊ก)
* เฉา หลี่
* เฉา ฮุย

 |
| เจ้าหญิงและราชนิกูลหญิง | 
* โจเฮา
* เฉา เซี่ยน
* เฉา หฺวา
* หลิว ม่าน
* เจ้าหญิงตงเซียง
* เจ้าหญิงอานหยาง

 |
| ผู้สำเร็จราชการแผ่นดิน | 
* โจซอง
* สุมาอี้
* สุมาสู
* สุมาเจียว
* สุมาเอี๋ยน

 |
| ขุนนางฝ่ายพลเรือน | 
* กว่าน หนิง
* กาเซี่ยง
* กาอุ้น
* จงฮิว
* จูจ้าน
* เจียวเจ้
* โจจุ้น
* ชาง ฉือ
* ตังเจี๋ยว
* ตันกุ๋น
* ปิดห้วน
* เป้า ซฺวิน
* ม้ากิ้น
* ลิเตียน
* เล่าหัว
* เลียงกี๋
* หุยสิว
* เหลียงซี
* อองลอง
* อุยก๋วน
* ฮวนกาย
* ฮวนห้อม
* ฮัวหิม
* ฮูสวน
* แฮเฮาเหียน
* โฮอั๋น

 |
| ขุนนางฝ่ายทหาร | 
* กองซุนเอี๋ยน
* กากุ๋ย
* กุยห้วย
* คันห่อง
* เคาทู
* งักจิ้น
* จงป้า
* จงโฮย
* จีนล่ง
* จูกัดสู
* จูกัดเอี๋ยน
* จูเหลง
* โจจิ๋น
* โจเจียง
* โจหยิน
* โจหอง
* โจฮิว
* ซินต๋ำ
* ซินหงี
* ซิหลง
* ซุนเล้
* ต้านท่าย
* เตงงาย
* เตาอี้
* เตียวคับ
* เตียวเลี้ยว
* เตียวอี้
* บังเต๊ก
* เบ้งตัด
* บุนขิม
* บุนเพ่ง
* บุนเอ๋ง
* บู๊ขิวเขียม
* ปีเอียว
* สุมาปอง
* หมันทอง
* อองสง
* อิกิ๋ม
* อินเล้
* อุยก๋วน
* เอียวเก๋า
* เอียวฉิว
* เฮ็กเจียว
* แฮหัวซง
* แฮหัวตุ้น
* แฮหัวป๋า
* แฮหัวหลิม

 |
| อื่น ๆ | 
* กวนลอ
* ปู้ตู้เกิน
* ม้ากิ้น
* ห่อปี

 |